### Resumé

Forvaltningen forelægger overfor Klima-, Natur- og Miljøudvalget markedspriser for indsamling af forbrændingsegnet affald fra kommunale institutioner til godkendelse. Dette sker på baggrund af ny vejledning fra Forsyningstilsynet den 16. oktober 2023. Der har pågået en nærmere afklaring og dialog med Brancheforening Cirkulær omkring vejledningen.

### Sagsfremstilling

Forsyningstilsynet offentliggjorde den 16. oktober 2023 en ny vejledning, hvori de gør opmærksom på, at indsamling hos kommunes egne institutioner betragtes som indsamling af erhvervsaffald. Det fremgår af Miljøbeskyttelsesloven § 48 a, at indsamling af forbrændingsegnede erhvervsaffald skal ske til markedspris.

Brancheforeningen Cirkulær har på kommunernes vegne henvendt sig til Energistyrelsen med henblik på at afdække baggrunden for, at der skal opkræves markedspriser for indsamling af forbrændingsegnet affald fra kommunale institutioner, da det ikke er gældende for de øvrige affaldsfraktioner fra de kommunale institutioner.
Energistyrelsen har svaret, at markedspriser for kommunale institutioner er i tråd med den linje, der blev lagt i forbindelse med Klimaplanen, hvor der skal sikres en lige konkurrence, når kommuner og private aktører tilbyder ydelser til virksomheder.

Siden 2023 har alle virksomheder haft mulighed for at få indsamlet restaffald til markedspriser, og de mindre virksomheder, der producerer affald i art og mængde svarende til en husholdning, tilbydes alle indsamlingsordninger i Vejle Kommune, ligeledes til markedspriser. Dette er indarbejdet i gebyrerne, der blev godkendt af Byrådet den 23. november 2022.

Der er afventet tilbagemelding fra Brancheforeningen Cirkulær og Energistyrelsen, hvorved opkrævning for 2024 endnu ikke er udsendt. Derfor er det stadig muligt at følge [adresse] vejledning for 2024. Der er udarbejdet forslag til markedspriser, jf. bilag 1, for indsamling af forbrændingsegnet affald hos kommunale institutioner samt service tilknyttet indsamlingsordningen.

### Økonomi

Jf. [adresse] vejledning kan gebyrerne for 2024 fastsættes som de reelle udgifter plus et mertillæg på 5-15%. Alternativt kan gebyrerne baseres på en markedsundersøgelse. Forvaltningen har valgt at udarbejde priserne på baggrund af reelle omkostninger, som ligeledes gjorde sig gældende i forbindelse med fastsættelse af markedspriser for erhverv for 2024.

Til udregning af gebyrerne er anvendt:
- Gebyrerne for husholdningerne, som er beregnet ud fra ”Hvile i sig selv princippet”
- Et mertillæg på 10 %.

Da det, jf. [adresse] regulativ, er obligatorisk for kommunale institutioner at deltage i de kommunale indsamlingsordninger, er priserne momsfritaget.

### Klima og resiliensvurdering

Ingen bemærkninger hertil.

### Sagens videre forløb

Sagen skal behandles af Økonomiudvalget og Byrådet.

### Historik

#### Teknik- og Miljødirektøren indstiller, den 27. maj 2024, punkt 85:

**at** udvalget anbefaler over for Økonomiudvalget og Byråd, at forslag til markedspriser i 2024 vedrørende indsamlingsordninger af forbrændingsegnet affald for de kommunale institutioner godkendes.

#### Beslutning fra Klima-, Natur- og Miljøudvalget, den 27. maj 2024, punkt 85:

Anbefalet.

Frank Frandsen var fraværende.

#### Beslutning fra Økonomiudvalget, den 10. juni 2024, punkt 169:

Anbefales.

### Beslutning

Godkendt.

Fraværende: Jacob Clausen. I stedet mødte Rosa Iversen.

Fraværende: Kenneth Mogensen. I stedet mødte Jeppe Jørgensen.

Fraværende: Øystein Lund.

Fraværende: Ursula Lassen.